CELEX: 62012CN0596
Language: fi
Date: 2012-12-20 00:00:00
Title: Asia C-596/12: Kanne 20.12.2012 — Euroopan komissio v. Italian tasavalta

9.3.2013   
            
            
               FI
            
            
               Euroopan unionin virallinen lehti
            
            
               C 71/8
            
         Kanne 20.12.2012 — Euroopan komissio v. Italian tasavalta
   (Asia C-596/12)
   2013/C 71/13
   Oikeudenkäyntikieli: italia
   
      Asianosaiset
   
   
      Kantaja: Euroopan komissio (asiamiehet: J. Enegren ja C. Cattabriga)
   
      Vastaaja: Italian tasavalta
   
      Vaatimukset
   
   
               —
            
            
               Unionin tuomioistuimen on todettava, että Italian tasavalta ei ole noudattanut työntekijöiden joukkovähentämistä koskevan jäsenvaltioiden lainsäädännön lähentämisestä 20.7.1998 annetun neuvoston direktiivin 98/59/EY (1) 1 artiklan 1 ja 2 kohdan mukaisia velvoitteitaan, koska se on jättänyt luokan dirigenti (johtajat) lain nro 223/1991 4 artiklassa, luettuna yhdessä saman lain 24 artiklan kanssa, tarkoitetun siirtomenettelyn soveltamisalan ulkopuolelle
            
         
               —
            
            
               Italian tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komission mukaan Italian tasavalta ei ole noudattanut direktiivin 98/59/EY 1 artiklan 1 ja 2 kohdan mukaisia velvoitteitaan, koska se on jättänyt luokan dirigenti (johtajat) lain nro 223/1991 4 artiklassa, luettuna yhdessä saman lain 24 artiklan kanssa, tarkoitetun siirtomenettelyn soveltamisalan ulkopuolelle.
   Direktiivillä säännellään työntekijöiden edustajien tiedottamis- ja kuulemismenettelyä, jota työnantajan on noudatettava, jos se aikoo toteuttaa joukkovähentämisiä, sekä itse joukkovähentämiseen sovellettavaa menettelyä.
   Näitä menettelyjä sovelletaan direktiivin 1 artiklan 1 ja 2 kohdan mukaan irtisanomisiin, jotka työnantaja toimeenpanee yhdestä tai useammasta syystä, joka ei liity yksittäisiin työntekijöihin, kun irtisanomisten määrä ylittää raja-arvon, joka lasketaan yrityksen työntekijöiden määrän perusteella. Yrityksen palveluksessa olevien työntekijöiden ja toteutettujen irtisanomisten määrää laskettaessa huomioon otetaan kaikki työntekijät heidän koulutuksestaan tai tehtävistään riippumatta. Ainoa poikkeus tästä ovat määräaikeiset työntekijät, julkisyhteisöjen työntekijät ja merialusten miehistö.
   Direktiiviä 98/59/EY täytäntöön pannessaan Italian lainsäätäjä jätti direktiivissä joukkovähentämisiä varten säädetyn tiedottamis- ja kuulemismenettelyn ulkopuolelle johtajat, jotka kuitenkin Italian työlainsäädännön mukaan kuuluvat työntekijän käsitteen piiriin. Komission mukaan tämä rajaus on direktiivin yleisen soveltamisalan vastainen ja lisäksi täysin perusteeton. Johtajien ryhmä on Italian oikeudessa erittäin laaja, ja siihen kuuluu myös työntekijöitä, joilla ei ole yrityksessä mitään erityistä esimiesasemaa ja jotka on luokiteltu johtajiksi ainoastaan korkean koulutuksensa johdosta.
   
      (1)  EYVL L 225, s. 16.